b'\n_START_ARTICLE_\nJanez Ljubljanski\n_START_SECTION_\n\xc5\xbdivljenje in delo\n_START_PARAGRAPH_\nBil je sin Friderika Belja\xc5\xa1kega, od okoli 1440 ljubljanski me\xc5\xa1\xc4\x8dan. Sprva je delal v o\xc4\x8detovi delavnici na Koro\xc5\xa1kem, kjer je ustvaril prva samostojna dela. O\xc4\x8ditno je imel tesnej\xc5\xa1e stike s cistercijani in je na Kranjskem delal po naro\xc4\x8dilih sti\xc5\xa1kega samostana. Njegove najbolj znane podpisane in datirane freske so v gotski cerkvi sv. Nikolaja na Visokem pod Kure\xc5\xa1\xc4\x8dkom (1443) in Muljavi (1456). Samo datirane pa so na Kamnem vrhu pri Ambrusu (1459). Med njegova samostojna dela \xc5\xa1tejejo poslikave v samostanu v Sti\xc4\x8dni in cerkvah v Metnaju in Ma\xc4\x8dkovcu, skupaj s slikarji iz svoje delavnice je slikal v Tro\xc5\xa1\xc4\x8dinah in v podru\xc5\xbeni\xc5\xa1ni cerkvi sv. Nikolaja v \xc5\xbdu\xc5\xbeemberku. V krog njegove delavnice se \xc5\xa1tejejo tudi freske v Meng\xc5\xa1u in romarski cerkvi Marijinega oznanjenja v Crngrobu, kjer je naslikal\xc2\xa0\xc2\xbbSveto Nedeljo\xc2\xab\xc2\xa0(okoli 1460)._NEWLINE_Janez Ljubljanski je iz Koro\xc5\xa1kega na Kranjsko posredoval pozni mehki slog, pre\xc5\xbeet s severnja\xc5\xa1kimi ter \xc4\x8de\xc5\xa1kimi in italijanskimi vplivi. Zna\xc4\x8dilnost njegovega slikarstva so delavni\xc5\xa1ka izurjenost, barvno plasti\xc4\x8dno modeliranje in idealizirajo\xc4\x8da umirjenost ter lepotnost figure; z ikonografskega vidika se ka\xc5\xbee njegova prilagoditev konceptu poslikave kranjskega prezbiterija.'